Document ID: 32007D0139

KOMISIJAS LĒMUMS
(2007. gada 26. februāris),
ar ko attiecībā uz HCFC-225cb izmantošanu un laišanu tirgū fluorpolimēru ražošanas vajadzībām uz laiku atļauj atkāpties no 4. panta 3. punkta un 5. panta 1. punkta prasībām Eiropas Parlamenta un Padomes Regulā (EK) Nr. 2037/2000 par vielām, kas noārda ozona slāni
(izziņots ar dokumenta numuru K(2007) 556)
(Autentisks ir tikai teksts angļu valodā)
(2007/139/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 29. jūnija Regulu (EK) Nr. 2037/2000 par vielām, kas noārda ozona slāni (1), un jo īpaši tās 5. panta 7. punktu,
tā kā:
(1)
Saskaņā ar Regulu (EK) Nr. 2037/2000 aizliegts izmantot un tirgū laist daļēji halogenētus hlorfluorogļūdeņražus (HCFC).
(2)
Apvienotās Karalistes kompetentā iestāde 2006. gada 14. februārīAGC Chemicals Europe, Ltd. vārdā pieprasījusi attiecībā uz minēto uzņēmumu saskaņā ar Regulas (EK) Nr. 2037/2000 5. panta 7. punktu noteikt izņēmumu līdz 2010. gada 31. decembrim.
(3)
AGC Chemicals Europe, Ltd. (ASAHI) piegādā fluorētus etilēntetrafluoretilēna sveķus (ETFE), ko izmanto elektroinstalācijas elementu izolācijai un plēvju ražošanai. ASAHI uzsāktais plašais pētījums, kura mērķis ir atrast HCFC-225cb aizstājēju, kas nenoārda ozona slāni, ir bijis sekmīgs. HCFC-225cb ieteikts aizstāt ar metanolu, taču pirms šā ieteikuma īstenošanas jāveic papildu pētījumi un tehnoloģiju izstrāde. Patlaban izmantotajā ražošanas procesā HCFC-225cb tiek atkārtoti pārstrādāts un tā pārpalikums - rekuperēts. Vielu noplūde atmosfērā ir maksimāli samazināta.
(4)
Komisija rūpīgi pārbaudījusi tās fluorpolimēru ražošanas tehniskos un ekonomiskos aspektus, kurus veic ASAHI norādītajiem mērķiem, un konstatējusi, ka patlaban nav pieejama neviena tehniski un ekonomiski piemērota aizstājēja vai tehnoloģijas un ka konkrētajam izmantojumam joprojām nav citas alternatīvas kā pagaidām izmantot HCFC-225cb. Tādēļ jāatļauj pagaidām noteikt izņēmumu attiecībā uz HCFC-225cb izmantošanu un laišanu tirgū.
(5)
Pieprasījumā par izņēmuma noteikšanu ASAHI ieteica alternatīvu risinājumu un apņēmās līdz izņēmuma termiņa beigām pāriet uz minētā risinājuma izmantošanu. Tādēļ jāparedz, ka kompetentā iestāde iesniedz ziņojumu par attiecīgā alternatīvā risinājuma izmantošanas rezultātiem. Apvienotajai Karalistei jāuzliek par pienākumu uzraudzīt minētā izņēmuma īstenošanu, un, tiklīdz pilnībā ieviests minētais alternatīvais risinājums, automātiski jāatceļ izņēmums.
(6)
Regulas (EK) Nr. 2037/2000 16. pantā noteikts, ka ozonu noārdošas vielas ir jārekuperē. Saskaņā ar minēto pantu HCFC-225cb, kas pēc ražošanas procesa beigām atrodas iekārtās, rekuperē atbilstīgi 16. panta norādījumiem. To aizliegts laist EK tirgū, un tāpēc līdz ASAHI noteiktam datumam HCFC-225cb jānodod atpakaļ tā ražotājam.
(7)
Šajā lēmumā paredzētie pasākumi ir saskaņā ar tās komitejas atzinumu, kas izveidota ar Regulas (EK) Nr. 2037/2000 18. pantu,
IR PIEŅĒMUSI ŠO LĒMUMU.
1. pants
Atkāpjoties no Regulas (EK) Nr. 2037/2000 4. panta 3. punkta un 5. panta 1. punkta prasībām, Apvienotā Karaliste ir pilnvarota uzņēmumam AGC Chemicals Europe, Ltd. (ASAHI) piešķirt atļauju līdz 2010. gada 31. decembrim izmantot un laist tirgū HCFC-225cb kā ķēdes pārneses aģentu un līdzšķīdinātāju, ko izmanto etilēntetrafluoretilēna sveķu ražošanā.
HCFC-225cb apjoms, uz ko attiecas atļauja, nedrīkst pārsniegt 2,1 ODP tonnu.
2. pants
Apvienotā Karaliste ne vēlāk kā 2008. gada 30. jūnijā Komisijai ziņo par iespēju un sagatavotību izmantot ASAHI ierosināto aizstājējvielu. Ņemot vērā minēto ziņojumu, Komisija apsvērs, vai saīsināt 1. pantā norādīto HCFC-225cb izmantošanas un tirgū laišanas periodu.
Ja minēto HCFC-225cb aizstājējvielu uzsāk izmantot pirms 2010. gada 31. decembra, tad 1. pantā noteiktais izņēmums zaudē spēku dienā, kad uzsākta aizstājējvielas izmantošana.
3. pants
Apvienotā Karaliste nodrošina, ka līdz ar izņēmuma termiņa beigšanos ASAHI rekuperē visu ražošanas procesā pāri palikušo HCFC-225cb.
4. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2007. gada 26. februārī

Labels: 1
20
7
18
15